
אקטיביות שיפוטית – למשנתו של הרא"ש
יעקב שפירא*

אקדמות מילין
ההליך השיפוטי נועד לבירור האמת, כמו שנאמר: "כֹּה אָמַר ה' צְבָאוֹת מִשְׁפַּט אֱמֶת שְׁפֹטוּ" (זכריה ז, ט). אף בית המשפט העליון מטעים כי: "ביסוד ההליך השיפוטי עומדת חשיפת האמת"
. סדרי הדין אמורים לסייע לשופט בבירור האמת אולם מושכל יסוד הוא שהציות לסדרי הדין אינו מוביל בהכרח לחשיפת האמת. הפילוסוף ג'ון רולס אפיין מצב עניינים זה כ"צדק פרוצדורלי בלתי מושלם"
. בעקבות כך, יש שופטים הסבורים שאין הם כבולים לנהל את ההליך השיפוטי על פי כללי סדר הדין:

לעולם אין לשכוח שסדר הדין אינו אלא אמצעי להשגת המטרה הנעלה של עשיית משפט צדק ואין להפוך את האמצעי למטרה בפני עצמה
.

בית המשפט הוא אדון לפרוצדורה ולא עבד לה
.

גישה זו מבטאת תפיסה של אקטיביות שיפוטית, שכן היא מקנה לשופט סמכות לסטות מכללי סדר הדין לשם השגת צדק. מנגד, יש מי שסבורים שההליך השיפוטי לא נועד לבירור האמת בלבד, ועליו להביא לפתרון סכסוכים בדרכי שלום
. לנוכח כך, הם רואים ערך בשמירת כללי הדיון, שנועדו להבטיח את "כיבוד האינטרסים הדיוניים הלגיטימיים של בעלי הדין ואת השוויון במעמדם"
. גישה שונה זו מבטאת פסיביות שיפוטית, ולפיה ההליך השיפוטי מתנהל על פי מהלכי הצדדים בהתאם לכללי סדר הדין.

מה דעת המשפט העברי בסוגיה זו? להלן נתוודע לדעות כמה מחכמי ימי הביניים בעניין זה, תוך התמקדות בעמדתו הייחודית של רבנו אשר (להלן - הרא"ש), שחי באשכנז ונאלץ לנדוד לספרד בראשית המאה הי"ד, ושם התמנה לאב בית הדין של הקהילה היהודית בטולדו
. 
חריגה מסדרי הדין - דרישה וחקירה

המשנה קובעת: "אחד דיני ממונות ואחד דיני נפשות בדרישה ובחקירה. שנאמר: 'משפט אחד יהיה לכם' (ויקרא כד, כב)"
. הרמב"ם מבאר שהדרישה והחקירה משמען בירור פרטים בהקשר לתביעה, ובלשונו: "מתי הלווהו, וכיצד הלווהו, ובאיזה מקום הלווהו, כלומר באיזו עיר"
. בתלמוד הבבלי
 נאמר שאמנם לפי דין תורה "אחד דיני ממונות ואחד דיני נפשות בדרישה ובחקירה", אולם חכמים קבעו שבדיני ממונות לא תהיה דרישה וחקירה, "כדי שלא תנעול דלת בפני לוין". כלומר, יש חשש שיימנע האדם מלהלוות לזולתו עקב קושי להוכיח בעתיד את ההלוואה, אם יזדקק לכך. לשון אחר, ההוראה לעריכת דרישה וחקירה בדיני ממונות היא דוגמה טובה ל"צדק פרוצדורלי בלתי מושלם", שהביא לביטולה. להלן נראה שביטול זה עצמו הביא ל"צדק פרוצדורלי בלתי מושלם". 

 דין מרומה 

לדעת רב פפא
, אף בדיני ממונות, אם השופט חש שאחד מבעלי הדין מרמה, עליו לבצע דרישה וחקירה. הוא מסתמך על הבחנת ריש לקיש בין סכסוך משפטי רגיל, שיש לקיים בו את ההנחייה "בצדק תשפט עמיתֶך" (ויקרא יט, טו), לבין סכסוך משפטי שיש בו רמאות, שיש ליישם בו את הדרישה: "צדק צדק תרדֹּף" (דברים טז, כ). לשם השגת צדק, רב פפא מסייג אפוא את הדין המאוחר לפיו יש לוותר על דרישה וחקירה. נראה שדבריו הם ברוח הוראת התלמוד
: "מנין לדיין שיודע בדין שהוא מרומה, שלא יאמר: 'הואיל והעדים מעידין, אחתכנו ויהא קולר תלוי בצוואר עדים'? תלמוד לומר: 'מדבַר שקר תרחָק' (שמות כג, ז)". ואכן הרמב"ם קושר את הדברים זה לזה ואומר: 

ומנין לדיין שהוא יודע בדין שהוא מרומה, שלא יאמר: 'אחתכנו ויהיה הקולר תלוי בצוארי העדים'? תלמוד לומר: "מדבר שקר תרחק". כיצד יעשה? ידרוש בו ויחקור הרבה בדרישה ובחקירה של דיני נפשות
. 

אולם רבים מחכמי אשכנז
 פוסקים שאם ה'דין מרומה', אסור לדיין לדון בו, ועליו להסתלק ממנו, עקב תפיסה דתית בדבר 'יראת ההוראה'
, כלומר החשש מפסק דין מוטעה. לטעמם, זו מהות הוראת התלמוד המסתמכת על הפסוק "מדבר שקר תרחק". לנוכח זאת, הם מבארים שרב פפא דן במקרים שהדיין יש לו ספק אם מדובר בדין מרומה, והדרישה והחקירה אינן מיועדות לעשיית משפט צדק אלא לסייע לדיין להכריע בשאלה אם הוא חייב להסתלק מן הדין
. 

לעומתם, המהר"ם מרוטנבורג
 מבחין בין רמאות התובע לבין רמאות הנתבע. כשהדיין משתכנע שהתובע הגיש את תביעתו במרמה, עליו להסתלק מן הדין כדי שלא יהא החוטא נשכר. לעומת זאת, אם הדיין מתרשם שהנתבע מרמה, עליו לדרוש ולחקור ולהוציא משפט צדק. יושם אל לב שאומנם הסתלקות הדיין ברמאות התובע מסכלת את מזימתו העכשווית, אולם הנתבע נותר חשוף לתביעה עתידית בבית דין אחר. בעקבות זאת, תלמידו, הרא"ש, סבור אחרת, כפי שנראה בהמשך דברינו.

הסתלקות מן הדין ומניעת עוול עתידי

הרא"ש מאמץ לכאורה את דעת רבו, המהר"ם מרוטנבורג, ומורה שאם מסתבר לדיין שהתובע רמאי, עליו להסתלק מן הדין, אולם מעדותו על טיפולו כדיין במקרים מעין אלה, עולה שהוא סבור שאין מדובר בהסתלקות גרידא מבירור התביעה:

ואם אני רואה באומדנא דמוכח שהדין מרומה ושקר, אני אומר שאין לשום דיין מישראל להשתדל בדין זה וזה אני כותב וחותם ונותן ביד הנתבע
.

כלומר, הרא"ש נתן לנתבע מסמך חתום על ידו המורה לכל דייני ישראל להימנע מלדון בתביעה שהוגשה נגדו. כך סוכלה מזימת התובע ושוב לא יעלה בידו לנצל את מערכות המשפט להשגת פסק דין במרמה. ההסתלקות אינה אפוא בגדר הימנעות מהתערבות בסכסוך המשפטי אלא טקטיקה שמהותה היא מעין פסיקה לטובת הנתבע
. נמצא שהרא"ש ביקש לנעול את שערי בתי המשפט בפני תובעים רמאים. להלן נתוודע לאקטיביות השיפוטית שנקט הרא"ש כלפי נתבעים רמאים אף בין כותלי בית המשפט.   
הכרעה שיפוטית לפי אומדן הדעת
חרף הסמכת השופט לדרוש ולחקור את הנתבע החשוד ברמאות, ייתכן שלא יעלה בידי התובע להוכיח את תביעתו אם לא ישיב הנתבע על שאלות השופט. בנסיבות אלה, שופט פסיבי עלול לדחות את התביעה, אך הרא"ש רואה בזה אי צדק:

ועל זה ועל כיוצא בזה נאמר: 'אין לו לדיין אלא מה שעיניו רואות'. וכיון שנראה לדיין שאם היה זה משיב על שאלותיו, היה הדבר מתברר, ומחמת [=כדי] שלא יתברר, הוא כובש דבריו - ויעשה הדיין כאלו השיב ונתברר שקרו, ויחייבנו מאומד הדעת, אף על פי שאינו יכול לברר שקרו בביאור ובפירוש
.

אם בעל הדין אינו עונה על שאלות השופט, על השופט להכריע את הדין על פי הבנתו בדבר הטעם להתחמקות בעל הדין מלהשיב על שאלותיו. הרא"ש מטעים שהכרעה זו חוקית:

מאחר שהעדר הביאור [לאי מתן תשובות] בא מחמת רמאותו, שאינו רוצה להשיב על חקירות ודרישות כדי שיתברר שקרו, אומדנא דמוכח הוא, ורשאי דיין מומחה לדון באומדנא דמוכח כזה, ואין זה נקרא דברים שבלב, מאחר שהיא סברא מוכחת
.

בתביעה לגביית חוב שנדונה בפניו טען הנתבע כי פרע את החוב. אולם בהעדר תשובותיו למועד הפירעון ובמעמד מי פרע, הורה הרא"ש כי התובע רשאי לגבות את החוב מרכושו
. מפסיקתו עולה כי הדיין אף רשאי להוציא ממון בהסתמך על אומדנה מוכחת
 
הרא"ש מבסס את דבריו על תקדימים שניווכח להלן שאינם מוכרחים. התקדים המוקדם ביותר הוא משפט שלמה
, שהכתוב מתאר בו ששלמה המלך ביסס את פסק דינו בעניין שתי הנשים הזונות, שכל אחת טענה שהילד הוא בנה, על הערכה פסיכולוגית, ולפיה אישה המסכימה לגזירת הילד וחלוקתו ביניהן אינה אמו. הרא"ש מסיק: "וכן אבי החכמה נתן הילד החי לאותה שאמרה 'והמת אל תמיתוהו', מאומד הדעת שנכמרו רחמיה על בנה"
. אולם מן התלמוד הבבלי עולה שאין די בזה כדי להכריע את הדין: 

ויען המלך ויאמר תנו לה את היָּלוּד החי וְהָמֵת לא תמיתֻהו היא אמו" (מל"א ג, כז). מנא ידע? דלמא איערומא מיערמא!
 

ייתכן שהאישה אשר סירבה לגזירת הילד והסכימה כי יימסר לאישה האחרת, טענה זאת במרמה, מפני שידעה שכך תקבל את הילד. בהסתמך על דברי רבי אלעזר, אומר התלמוד שהכרעת שלמה התבססה על בת קול שיצאה מן השמיים ואמרה: "היא אמו". יושם אל לב כי בכך מוסבת פסיקתו של שלמה המלך מפסיקה המבוססת על שיקול דעת אנושי לפסיקה שיסודה בציות לדבר האל. התלמוד הבבלי אף רואה ביציאת בת הקול ביקורת על יומרתו של שלמה לפסוק את הדין על פי שיקול דעתו. וזה לשונו: "'בִּקשׁ קֹהֶלת לִמְצֹא דִּבְרֵי חֵפֶץ'  (קהלת יב, י) - בקש קהלת לדון דינין שבלב, שלא בעדים ושלא בהתראה. יצתה בת קול ואמרה לו: "וְכָתוּב יֹשֶׁר דִּבְרֵי אֱמֶת' (שם) - 'עַל פִּי שְׁנַיִם עֵדִים' (דברים יז, ו) וגו'"
. לעומתו, רבא סבור שניתוח תגובותיהן של הנשים היה עשוי להיות יסוד לפסיקת שלמה. עם זאת, התלמוד מאמץ את דברי רבי אלעזר, ולפיהם הופיעה בת קול, מפני שמדובר במסורת קדומה שיש לקבל את הכרעתה. מסורת זו מבקשת לכאורה להטעים שפסיקת שלמה לא הייתה עצמאית אלא התבססה על דבר האל
. אולם הרא"ש סבור שרוח הקודש רק אישרה את נכונות פסיקתו של שלמה, שהתבססה על תגובת האם להצעתו
. פרשנות זו אפשרה לו להסיק שלעתים השופט רשאי לחרוץ דין על סמך הערכת אופיו והתנהגותו של בעל הדין
. 
ראייה נוספת מביא הרא"ש מן הסיפור המובא בתלמוד
 בדבר הכרעת דין שהכריע רבי בנאה. וזה קיצור תרגום המעשה:

מעשה באדם אחד ששמע את אשתו משוחחת עם בתם ואומרת לה: יש לי עשרה בנים, ורק אחד מהם הוא מאביך, והשאר נולדו מזנות, ואין איש יודע על כך. לקראת מותו, ציווה את כל נכסיו לבן אחד. באו עשרת הבנים לדין אל רבי בנאה, וביקשו שיקבע מי מהם יורש את נכסי האב. הורה להם רבי בנאה ללכת לקבר אביהם ולחבוט עליו כדי שיקום ויגלה להם למי הוריש את נכסיו. הלכו תשעה מהם, ואילו העשירי סירב ללכת עמהם לחבוט על קבר אביהם. אמר רבי בנאה: נכסי האב שייכים לבן שסירב לחבוט על קבר האב.

הרא"ש מבין שרבי בנאה נקט תחבולה פסיכולוגית בגלל אי יכולתו להכריע בעניין לפי כללים הלכתיים, ומוסיף שרבי בנאה הסתמך על דרך הכרעת שלמה המלך. וזה לשונו: "והחכם רבי בנאה למד דין זה מאב החכמים, במעשה שבא לפניו על שתים נשים זונות, שדן אותן באומד הדעת"
. רבי בנאה הכריע את דינו "מאומד הדעת, שזה שהיה בנו לא רצה לעשות גנאי לאביו
; שנראה לו שאותו שהיה בנו הייתה יראתו תקועה בלבו וחלק כבוד לאביו, ונתן לו כל הנכסים"
. הרא"ש אינו מכחיש שמדובר בהערכה רופפת, ואף על פי כן הוא למד ממנה הנחייה מרחיקת לכת בדבר הדרך שראוי כי ינקטו השופטים:

אלמא, כל דינא דלא איפשר לברורי, לא אמרינן 'יהא מונח עד שיבא אליהו', אלא ידון הדיין לפי מה שעיניו רואות, אומד דעתו בסברא מועטת
. 

בכך, לכאורה, מרחיב הרא"ש את הוראתו ש"רשאי דיין מומחה לדון באומדנא דמוכח... מאחר שהיא סברא מוכחת"
, וקובע שבנסיבות מסוימות הדיין רשאי לפסוק את הדין אף באומד דעת המבוסס על סברה מועטת
. 

דעה זו אינה מקובלת על פוסקים אחדים, כמו הרמב"ם, הפוסק: "יש לדיין לדון בדיני ממונות על פי הדברים שדעתו נוטה להן שהן אמת, והדבר חזק בלבו שהוא כן"
. ככל שאין הדבר כן, על הדיין לסלק את "עצמו מדין זה, וידוננו מי שלבו שלם בדבר"
. 

הכרעה שיפוטית לפי "מה שירצה"

לא בכל המקרים יש בכוחו של השופט להכריע את הדין בהסתמך על הערכה אנושית. דוגמאות להתרחשויות מעין אלה באות בתלמודים, והן: שני שטרות היוצאים על שדה אחת
; ומי שאמר 'נכסיי לטוביה', ובאו שני טוביה
. בתלמוד הירושלמי נפסק כי במקרים מעין אלה, "אי זה מהן שירצו בית דין להחליט - מחליטין"
, ובלשון הבבלי: "שודא דדייני"
. לדעת רבנו גרשום והרשב"ם
, הדיינים חייבים לפסוק משפט צדק בהתאם להערכה כללית של העדפותיו ונטייתו של הנותן, אף אם לא הוכחו בהקשר הנדון; ואילו לדעת רבנו תם
, הדיין רשאי להכריע את הדין לטובת מי שירצה. הרא"ש סובר שהדיין חייב להשתדל לפסוק בסכסוכים מעין אלה משפט צדק, ולדוגמה אם נוסח הסכם המכר אינו ברור, וכללי ההלכה אינם מורים עם מי הדין, עליו לבחון את נסיבות ההתקשרות, ובלשונו
: "לפי מה שיהיה דעת הלוקח ודעת המוכר ולפי מנהג המדינה ולפי הדמים
". מאידך גיסא, הוא מכיר בעובדה שלעתים אי אפשר לעשות כן, והשופט צריך להכריע את הדין כפי "מה שירצה, אף בלא טעם וראיה"
. והרא"ש מצדיק את הכרעתו האחרונה בטיעון תועלתני:

דכיוון שבא הדין לפני הדיין, והוא אינו יכול לברר הדבר, אינו רשאי למשוך ידו מן הדין, ויריבו הבעלי דינין זה עם זה, וכתיב: "אמת ומשפט שלום [שפטו בשעריכם]" (זכריה ח, טז). כי על ידי המשפט יש שלום בעולם
, ולכך נתנו כוח לדיין לשפוט ולעשות מה שירצה אף בלא טעם וראיה כדי לתת שלום בעולם
.

לטעמו של הרא"ש, ייעוד המשפט אינו רק בירור האמת אלא גם הבאת שלום באמצעות הכרעת הסכסוך. למען מטרה אחרונה זו, בדלית ברירה כשאף צד אינו מוחזק, ניתן לחתוך את הדין לפי מה שירצה הדיין אף בלא טעם וראייה
: "שאין כוח ורשות להוציא את הדין חלוק מתחת ידו, שצריך לגמור ולהשלים את הדין כדי להטיל שלום בעולם"
. ואולם הרא"ש מסייג את דבריו באומרו שהסמכות להכרעה מעין זו נתונה רק לבית דין מומחה
.  

סוף דבר

הרא"ש פיתח משנה ייחודית בדבר תכלית השיפוט ביישוב סכסוכים
. מצד אחד הוא מדגיש שעל השופט לברר את האמת אף באמצעות הערכה אנושית, ויחד עם זאת הוא קובע שאם האמת אינה יכולה להתברר, על השופט לפסוק את הדין כפי שירצה, משום שהמשפט מטרתו סיום הסכסוך. הסמכויות שהעניק הרא"ש לשופט מרחיקות לכת, וכוללות הפעלת שיקול דעת: כשהשופט משוכנע שהתובע רמאי, הוא מוסמך לנעול את שערי בית הדין בפניו ולתת לנתבע מסמך המורה שאין להיענות לתביעה של הצד שכנגדו; במהלך המשפט, השופט מוסמך להתערב בהליך הדיוני ולחקור את הנתבע, והוא אף רשאי להסיק מסקנות נחרצות מהתרשמותו את פני הדברים, הגם שמדובר בהערכה שאינה מחויבת והגם שמדובר בהערכה המסתמכת על נסיבות שאינן בגדר ראייה מכריעה מבחינת ההלכה. האין זו אקטיביות שיפוטית במהותה?
.
* ד"ר יעקב שפירא, ממונה במחלקה למשפט עברי, משרד המשפטים

